Speurhoof wil nog nie praat ná haar man in kaping sterf | Netwerk24
Deur Werner Beukes 16 Oktober 2019 13:46
Kol. Qondi Maluleke, hoof van die speurtak in Bedfordview, se man is Sondag buite hul huis in 'n kaping doodgeskiet.
Maluleke het telefonies, in 'n stem wat skaars hoorbaar was, aan Netwerk24 gesê sy is te erg getraumatiseerd om oor die voorval te praat. "Ek is nie bereid of in staat om met enigiemand te praat oor dit wat gebeur het nie," het sy gesê.
Gavin Henry, voorsitter van die gemeenskapspolisiëringsforum in Bedfordview, het Maandag oor die voorval op die GPF se Facebook-blad geskryf: "In 'n tragiese dubbele terugslag het kol. Maluleke, hoof van ons speurders, eers haar seun twee maande gelede weens siekte aan die dood afgestaan, en toe gisteraand (Sondag) haar man toe hy in 'n kaping buite hul huis doodgeskiet is. Woorde kan nie die pyn verlig nie maar ons betuig ons innige meegevoel met haar."
Dié inskrywing het wye reaksie ontlok met 'n instroming van boodskappe van medelye en ondersteuning aan Maluleke. Henry het by navraag oor sy inskrywing alle navrae na die polisie verwys.
Kapt. Johannes Rampora, polisiewoordvoerder in Springs, het aan Netwerk24 bevestig dat 'n man Sondagaand in 'n kaping buite sy huis in Springs doodgeskiet is. "Die man is in 'n kaping geskiet en het later gesterf."
Volgens Rampora het twee mans 'n bakkie gekaap. "Niemand is nog in hegtenis geneem nie."
Brig. Mathapelo Peters, Gautengse polisiewoordvoerder, wou Woensdag niks oor die moord en kaping sê nie.
"Die aangeleentheid word met die nodige sensitiwiteit hanteer en geen verdere inligting kan nou bekend gemaak word nie," sê sy.